Det var her på Nordhøj 2 i Skibby, at to asylansøgere blev opsøgt i deres midlertidige flygtningehjem en sen nattetime i april og truet på livet af to delvist maskerede mænd. Den ene har fået tre måneders fængsel i sagen. Foto: Casper Suk Thorlacius

Send til din ven. X Artiklen: Mand dømt for at true asylansøgere Modtagerens email * : Din e-mail * : Dit navn * : Evt. kommentar: *) skal udfyldes.

Mand dømt for at true asylansøgere

Frederikssund - 29. juni 2018 kl. 05:12 Af Maj-Britt Holm Kontakt redaktionen: sndk@sn.dk

En 26-årig mand skal tre måneder i fængsel for sammen med en 39-årig ven at have opsøgt og truet to asylansøgere på livet i en flygtningebolig på Nordhøj i Skibby natten til mandag den 9. april i år, skriver Frederiksborg Amts Avis.

Den pågældende nat sad de to asylansøgere klokken 02.20 og hørte musik, da det pludselig bankede hårdt på vinduer og hoveddøren, og to delvist maskerede mænd stod med et gevær med kikkertsigte og råbte, at de ville slå dem ihjel. Det fremgår af et udskrift fra domsbogen ved Retten i Hillerød.

Dermed overtrådte de straffelovens paragraf 266, der drejer sig om trusler i en sådan grad, at det kan fremkalde alvorlig frygt for andres liv, hvilket kan give op et til års fængsel.

Den voldsomme fremfærd fik de to asylansøgere til at fortrække til et andet værelse, hvor de tilkaldte politiet.

De to mænd med dansk-klingende navne blev varetægtsfængslet og sigtet allerede samme dag, og ved anholdelsen havde den 26-årige et malet hagekors i panden, oplyste Nordsjællands Politi dengang, og politiet fortalte også, at de havde fundet en softgun på den enes bopæl.

I retten nægtede den 26-årige sig skyldig i at have truet asylansøgerne. Men retten lagde vægt på ofrenes forklaringer. Den 26-årige var også tiltalt for at have kørt bil flere gange, påvirket af alkohol eller amfetamin, i efteråret 2017 og for at have været i besiddelse af skunk eller amfetamin ved to lejligheder, og de forhold erkendte han. Retten besluttede ud over de tre måneder bag tremmer at frakende ham retten til at køre motordrevne køretøjer i 10 år. Han fik desuden konfiskeret sin bil, ligesom han skal betale sagens omkostninger. Retten behandler sagen imod den 39-årige på et andet tidspunkt.